เอกสารแนบ 5 รายงานของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบ บริษัท เอเซียเสริมกิจลีสซิ่ง จำกัด (มหาชน)
ประกอบด้วยกรรมการอิสระที่ไม่มีส่วนร่วมในการบริหารงานในบริษัทจำนวน 4 ท่าน
ทุกท่านมีคุณสมบัติครบถ้วนและเป็นไปตามข้อกำหนดของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
โดยมีรายนามคณะกรรมการตรวจสอบ และรายละเอียดการเข้าร่วมประชุมดังนี้

+-----------------------------+--------------------+-------------------+
| รายชื่อ                       | ตำแหน่ง             | จำนว              |
|                             |                    | นครั้งที่เข้าร่วมประชุม/ |
|                             |                    |                   |
|                             |                    | จ                 |
|                             |                    | ำนวนการประชุมทั้งหมด |
+-----------------------------+--------------------+-------------------+
| 1. นายประดิษฐ ศวัสตนานนท์      | ปร                 | 4/4               |
|                             | ะธานกรรมการตรวจสอบ |                   |
| 2. นายอนันต์ ศวัสตนานนท์        |                    | 4/4               |
|                             | กรรมการตรวจสอบ     |                   |
| 3. รองศาสตราจารย์ ดร.สุปรียา   |                    | 4/4               |
| ควรเดชะคุปต์                  | กรรมการตรวจสอบ     |                   |
|                             |                    | 4/4               |
| 4. นายเกษม อาคเนย์สุวรรณ      | กรรมการตรวจสอบ     |                   |
+-----------------------------+--------------------+-------------------+

โดยมีผู้อำนวยการฝ่ายตรวจสอบภายใน ทำหน้าที่เป็นเลขานุการคณะกรรมการตรวจสอบ

ในปี 2558 คณะกรรมการตรวจสอบ ได้มีการประชุมร่วมกับผู้บริหารระดับสูง ผู้ตรวจสอบภายใน
และผู้สอบบัญชี ตามวาระที่เกี่ยวข้อง รวม 4 ครั้ง
ในจำนวนนี้มีการประชุมร่วมกับผู้สอบบัญชีโดยไม่มีฝ่ายบริหารร่วมประชุมด้วย 1 ครั้ง
เพื่อเป็นการส่งเสริมการกำกับดูแลกิจการที่ดีและเพิ่มความโปร่งใสของรายงานทางการเงินให้กับบริษัท

คณะกรรมการตรวจสอบได้ปฏิบัติหน้าที่ตามที่ได้รับมอบหมายจากคณะกรรมการบริษัทและกฎบัตรคณะ
กรรมการตรวจสอบที่กำหนดไว้
ซึ่งเป็นไปตามข้อกำหนดและแนวทางการปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย
สรุปได้ดังต่อไปนี้

1. รายงานทางการเงิน

  สอบทานงบการเงินประจำไตรมาส และประจำปี
  ร่วมกับผู้สอบบัญชีและผู้บริหารที่เกี่ยวข้องโดยพิจารณาข้อมูลทางบัญชี
  การปฏิบัติตามมาตรฐานการรายงานทางการเงิน และข้อกำหนดของทางการเงิน
  รวมถึงการควบคุมภายในที่เกี่ยวข้องกับการจัดทำงบการเงิน
  ซึ่งคณะกรรมการตรวจสอบมีความเห็นว่า
  รายงานทางการเงินของบริษัทและบริษัทย่อยมีความถูกต้องเชื่อถือได้
  มีการเปิดเผยข้อมูลอย่างเพียงพอ และครบถ้วนทันเวลา
  และจัดทำขึ้นตามหลักการบัญชีที่รับรองโดยทั่วไป

2. ระบบการควบคุมภายใน

  สอบทานระบบการควบคุมภายใน ร่วมกับผู้ตรวจสอบภายใน และผู้สอบบัญชี
  เพื่อประเมินประสิทธิผลและความเพียงพอของระบบควบคุมภายในของบริษัท
  เพื่อป้องกันหรือลดความเสี่ยงที่อาจเกิดขึ้นได้
  นอกจากนี้คณะกรรมการตรวจสอบได้พิจารณาการประเมินระบบการควบคุมภายในประจำปี 2558
  ของบริษัท โดยทบทวนจากแบบประเมินความเพียงพอของระบบการควบคุมภายใน
  ตามแนวทางที่สำนักงานคณะกรรมการกำกับหลักทรัพย์และตลาดหลักทรัพย์กำหนด
  โดยมีความเห็นว่าไม่มีข้อบกพร่องที่เป็นสาระสำคัญจากการปฏิบัติงาน
  และระบบการควบคุมภายในของบริษัทมีความเหมาะสมเพียงพอและมีประสิทธิผล

3. การปฏิบัติตามกฎหมาย

  สอบทานการปฏิบัติงานของบริษัท ให้เป็นไปตามกฎหมายว่าด้วยหลักทรัพย์และตลาดหลักทรัพย์ฯ
  ข้อกำหนดของตลาดหลักทรัพย์ฯ และกฎหมายหรือข้อกำหนดที่เกี่ยวข้องกับธุรกิจของบริษัท
  โดยมีความเห็นว่า บริษัทมีการปฏิบัติตามกฎหมายและข้อกำหนดที่เกี่ยวข้อง

4. การพิจารณาคัดเลือกผู้สอบบัญชี

  พิจารณาคัดเลือก เสนอแต่งตั้ง
  และเสนอค่าตอบแทนของผู้สอบบัญชีต่อคณะกรรมการบริษัทเพื่อเสนอต่อที่ประชุมผู้ถือหุ้น
  ทั้งนี้คณะกรรมการตรวจสอบได้พิจารณาผลการปฏิบัติงาน ความเป็นอิสระ
  และความเหมาะสมของค่าตอบแทนแล้ว จึงได้คัดเลือกผู้สอบบัญชีจากบริษัท สำนักงาน อีวาย
  จำกัด เป็นผู้สอบบัญชีของบริษัทสำหรับปี 2559
  โดยมีความเห็นว่าผู้สอบบัญชีได้ปฏิบัติงานด้วยความรู้ ความสามารถในวิชาชีพ
  และมีความเป็นอิสระในการปฏิบัติงาน นอกจากนี้ผู้สอบบัญชีไม่มีความสัมพันธ์
  หรือส่วนได้เสียใดๆกับบริษัท และบริษัทย่อย

5. รายการที่เกี่ยวโยงกัน

  พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
  โดยถือหลักความสมเหตุสมผล ความโปร่งใส และการเปิดเผยข้อมูลอย่างเพียงพอ
  ให้เป็นไปตามข้อกำหนดของตลาดหลักทรัพย์ฯ
  และสำนักงานคณะกรรมการกำกับหลักทรัพย์และตลาดหลักทรัพย์
  และมีความเห็นว่าบริษัทได้ดำเนินการตามเงื่อนไขทางธุรกิจปกติ ตามหลักเกณฑ์ที่กำหนด
  สมเหตุสมผล และเป็นประโยชน์สูงสุดต่อบริษัท

6. การตรวจสอบภายใน

  พิจารณาอนุมัติแผนงานตรวจสอบภายในประจำปี 2559 ของฝ่ายตรวจสอบภายใน
  ซึ่งพิจารณาถึงหลักการตรวจสอบโดยเน้นความเสี่ยง และสอบทานการปฏิบัติงานตรวจสอบภายใน
  พิจารณาความเพียงพอของทรัพยากรต่างๆ ต่อการปฏิบัติงานของฝ่ายตรวจสอบภายใน
  ให้ข้อเสนอแนะเพื่อปรับปรุงการปฏิบัติงานและติดตามการดำเนินการแก้ไขตามรายงานผลการตรวจสอบในประเด็นที่มีนัยสำคัญ
  รวมทั้งเชิญฝ่ายบริหารที่เกี่ยวข้องเข้าชี้แจงเกี่ยวกับการดำเนินการและผลการแก้ไขในประเด็นดังกล่าว
  โดยมีความเห็นว่าการตรวจสอบภายในมีความเป็นอิสระ เหมาะสม
  และมีประสิทธิผลซึ่งจะช่วยส่งเสริมให้มีการควบคุมภายใน การบริหารความเสี่ยง
  และการกำกับดูแลกิจการที่ดี

7. การบริหารความเสี่ยง

  สอบทานและประเมินประสิทธิภาพของกระบวนการบริหารความเสี่ยงของบริษัท
  ตลอดจนให้คำแนะนำและข้อเสนอแนะเพื่อนำไปปรับปรุงให้ดียิ่งขึ้น
  เพื่อสนับสนุนการปฏิบัติงานของบริษัทให้สอดคล้องตามนโยบายการบริหารความเสี่ยงของบริษัท

8. การตรวจสอบจากผู้ถือหุ้นใหญ่

  รับทราบผลการตรวจสอบของผู้ตรวจสอบจากกลุ่มไชลีสซึ่งเป็นผู้ถือหุ้นใหญ่ของบริษัท
  และติดตามการแก้ไขปรับปรุงตามข้อเสนอแนะจากการตรวจสอบเป็นประจำทุกไตรมาส

9. การประเมินตนเอง

  การประเมินตนเองของคณะกรรมการตรวจสอบ ตามแนวทางของตลาดหลักทรัพย์แห่งประเทศไทย
  โดยมีความเห็นว่าการปฏิบัติหน้าที่ของคณะกรรมการตรวจสอบมีความเหมาะสมสอดคล้องตามแนวทางที่กำหนด
  อันจะช่วยส่งเสริมสนับสนุนการกำกับดูแลกิจการที่ดีของบริษัทอย่างมีประสิทธิผล

10. การต่อต้านการทุจริต

  รับทราบคำประกาศเจตนารมณ์ แนวร่วมปฏิบัติ (Collection Action Coalition)
  ของภาคเอกชนไทยในการต่อต้านการทุจริต บริษัทเข้าร่วมโครงการโดยจะร่วมมือกับภาครัฐ
  ภาคประชาสังคม สื่อมวลชน และองค์กรระหว่างประเทศ
  เพื่อสร้างมาตรฐานการประกอบธุรกิจที่ใสสะอาด

กล่าวโดยสรุป คณะกรรมการตรวจสอบได้ปฏิบัติหน้าที่ด้วยความรอบคอบอย่างเป็นอิสระ
แสดงความเห็นอย่างตรงไปตรงมา มีความโปร่งใส ตามหลักการกำกับดูแลกิจการที่ดี
และมีความเห็นว่า บริษัทได้จัดทำงบการเงินอย่างถูกต้องตามมาตรฐานการบัญชีที่รับรองโดยทั่วไป
มีการเปิดเผยข้อมูลรายการที่เกี่ยวโยงกันหรือรายการที่อาจมีความขัดแย้งทางผลประโยชน์อย่างเพียงพอ
สมเหตุสมผล มีระบบการควบคุมภายใน การตรวจสอบภายใน
และการบริหารความเสี่ยงอย่างเหมาะสมเพียงพอ
และมีประสิทธิผลรวมทั้งมีการปฏิบัติตามกฎหมายและข้อกำหนดที่เกี่ยวข้องกับการดำเนินธุรกิจของบริษัทอย่างถูกต้องเหมาะสม
มีความโปร่งใส มีจริยธรรมในการปฏิบัติงานสอดคล้องตามหลักการกำกับดูแลกิจการที่ดี
เพื่อสร้างความเชื่อมั่นให้แก่ผู้ถือหุ้น ผู้ลงทุน และผู้ที่เกี่ยวข้องทุกฝ่าย

  - นายประดิษฐ ศวัสตนานนท์ -

  (นายประดิษฐ ศวัสตนานนท์)

ประธานกรรมการตรวจสอบ